<classify> SERIKALI imesema iko tayari kuutangaza katika Gazeti la Serikali, Msitu wa Mwalimu Nyerere Hayati Baba wa Taifa Julius Nyerere uliopo Butiama mkoani Mara kama eneo linalolindwa kimazingira kutekeleza ahadi iliyotolewa mwaka jana wakati wa kilele cha Siku ya Mazingira Duniani iliyofanyika Butiama.Waziri wa Nchi, Ofisi ya Makamu wa Rais Muungano na Mazingira, January Makamba amesema hayo baada ya kutembelea eneo hilo na kuzungumza na mwakilishi wa familia hiyo, Madaraka Nyerere.Madaraka amesema familia itafurahi eneo hilo kutangazwa kama eneo lindwa na kuweka taratibu za matumizi sahihi ya uvunaji wa rasilimali ndani ya msitu huo na kutoa zuio kwa shughuli za kibinadamu isipokuwa kwa kibali maalumu tu.Akikagua usimamizi na uzingatiaji wa sheria ya mazingira nchini, January alisema lengo la kuhifadhi baadhi ya maeneo nchini ni kuhakikisha yanakuwa na usimamizi endelevu kwa manufaa ya wote.Akiwa Manispaa ya Musoma, January alitembelea Mlima Mukendo ulio Mtaa wa Nyerere, Kata ya Mukendo na kuridhia ombi la Madiwani msitu huo uhifadhiwe kwa Sheria ya Mazingira ya Mwaka 2004.Naupongeza uongozi wa Mkoa wa Mara, wao wameenda mbali zaidi kwa kupitisha azimio hili katika baraza la madiwani. Hii inatupa sisi msukumo wa kufanya jambo hili kwa haraka zaidi. Sisi kama serikali tutaleta rasimu ya tangazo la gazeti mapema iwezekanavyo ili tukubaliane masharti na vigezo tutakavyoweka kabla ya kulitangaza rasmi katika Gazeti la Serikali, amesema January.Aliutaka uongozi wa Mkoa wa Mara kupendekeza majina ya maofisa wanaofaa kuteuliwa wakaguzi wa mazingira. Ili kusaidia upandaji miti, Jaunuary aliahidi kutoa viriba milioni moja vya Sh milioni 5.5.  <topic>: KITAIFA 